Svend Aage Jensby (V), 1997-11-13:
Jeg er enig med skatteministeren i det, der i den skriftlige fremsættelsestale er anført med hensyn til korruptionens skadelige virkninger.
Det er meget godt beskrevet, og i al beskedenhed er jeg næsten ved at kunne sige, at det, der står dér, brugte jeg netop selv for 16 år siden - ja, tiden går - i min strafferetlige procedure i en bestikkelsessag, som kostede en borgmester og en rådmand og adskillige andre lange fængselsstraffe.
Og det var med fuld ret, for skadevirkningerne af bestikkelsen er, som det er beskrevet, ganske alvorlige.
Men når det så er sagt, vil jeg alligevel stille mig tvivlende over for, om den måde, vi nu griber det an på her, er den rigtige måde.
For der foregår jo for tiden både i OECD og i Europarådet drøftelser - ved jeg fra et udkast, som Retsudvalget har fået fra Justitsministeriet - med henblik på at opnå enighed om nogle strafferetlige regler vedrørende bestikkelse, og det synes jeg er den rigtige vej at gå: at få indført ensartede regler af strafferetlig karakter, for det er dog det, der er det bærende, og det er det jo også i Danmark, nemlig i straffelovens § 144.
Dernæst vil jeg sige, at jeg synes, vi virkelig skal tænke på ikke at gå enegang her, men at gå sammen med andre lande.
For hvis vi vil afskaffe fradragsretten for disse ydelser, som er tvingende nødvendige, hvis vi vil opnå ordrer i en lang række lande, og som har været godkendt af danske skattemyndigheder i talrige år, synes jeg også, vi skal gøre det, men så skal vi gøre det samtidig med de lande, vi konkurrerer med: Tyskland og de andre nordiske lande og de europæiske lande i det hele taget, så det danske erhvervsliv ikke bliver stillet i en konkurrencemæssig situation, som det ikke magter.
Og hvis vi gør dét, hvis vi bare får det samspil med vores konkurrenter, skal det ikke mangle på Venstres støtte.
Derudover kan jeg sige til skatteministeren, at som forslaget er strikket sammen, vil myndighederne få en lang række afgrænsningsproblemer.
For man henviser i forslaget til, at det afgørende er, om noget er bestikkelse efter den danske straffelovs § 144, og enhver, der har sat sig lidt ind i den bestemmelse, vil vide, hvor store fortolkningstvivl den bestemmelse giver anledning til på det strafferetlige område, og dermed vil den også gøre det på det skattemæssige, det civilretlige, område.
For det er jo ikke enhver ydelse, der er strafbar, og dernæst kræves der jo også, at der skal være kausalitet, altså årsagsforbindelse, mellem ydelsen og embedsmandens funktion, og at det skal være en uberettiget ydelse.
Men jeg skal tilsige skatteministeren en helt igennem velvillig behandling af det her forslag i Skatteudvalget fra Venstres side, hvis blot det sker på den måde, at vi får forelagt, hvad andre lande har gjort på det her område, om det kan sidestilles med det, vi nu gør her i landet, og om en eventuel afskaffelse af fradragsretten er i harmoni med andre landes strafferetlige regler.
Så vil vi se velvilligt på det, men indtil det sker, mener jeg, at det er yderst uheldigt for dansk erhvervsliv og danske arbejdspladser, hvis vi pludselig afskaffer fradragsretten.
Og i de høringssvar, der har været i forbindelse med lovforslaget - som jeg ganske vist ikke har fået forelagt, men som jeg så har fået på anden vis -
Og derfor vil jeg som sagt - med den positive indstilling, som jeg godt kan få til det her forslag - opfordre skatteministeren til at tage det stille og roligt. For stillet over for de problemer, som en gennemførelse nu vil give, kan det altså ikke have afgørende betydning, om det bliver fra 1. januar 1998 eller først næste år, det her lovforslag eventuelt skal have virkning, hvis det bliver vedtaget.
Det synes jeg er en måde at gribe tingene an på, som skatteministeren godt kunne imødekomme os med.
Så med disse bemærkninger vil jeg afvente, at ministeren imødekommer os på det punkt, og så kan det være, at skatteministeren samtidig vil forklare mig, hvordan man vil forholde sig til fradragsretten for returkommission, som jo ikke er omfattet af bestikkelsesbestemmelsen, men derimod af § 299 i straffeloven.
Vil der stadig væk ifølge § 6 a
i statsskatteloven være fradragsret for det?